DA Den Europæiske Unions Tidende CE 88/32

(2004/C 88 E/0034)

SKRIFTLIG FORESPØRGSEL E-1469/03

af Paulo Casaca (PSE) til Kommissionen

(30. april 2003)

Om: Arrestationsbølge i Cuba

Fidel Castros diktatoriske styre har, tilsyneladende som reaktion på en kommissærs besøg, indvielsen af Kommissionens repræsentation og den pågældende kommissærs offentlige udtalelser, iværksat en under-trykkelseskampagne over for dissidenterne på øen.

Under forhandlingerne i Europa-Parlamentet den 8. april kunne jeg med forfærdelse konstatere, at Kommissionen i stedet for at meddele, at den ville udsætte åbningen af en delegation i Cuba, protestere mod fængslingerne af dissidenter, give meddelelse om suspendering af Cotonou-aftalen eller i det mindste hjemkalde sin repræsentant i landet med henblik på konsultationer, bebudede, at den ville »fortsætte sin politik for en konstruktiv dialog«.

Er Kommissionen sig bevidst, at den, i lighed med, hvad den foretog sig i tilfældet med Iran, hvor den med sin påståede »konstruktive dialog« opmuntrer de diktatoriske regimer i verden?

Er Kommissionen sig bevidst, at dens holdning er i fuldstændig modstrid med de demokratiske principper og målsætninger, som er EU-institutionernes?

På hvilken måde vil Kommissionen ændre sin holdning?

Svar afgivet på Kommissionens vegne af Poul Nielson

(5. juni 2003)

Med henblik på en fredelig omlægning på Cuba har den politik som Kommissionen siden 1996 har ført over for dette land med udgangspunkt i en fællesholdning, bygget på konstruktivt engagement. Fællesholdningen udelukker brugen af tvangsforanstaltninger, som kunne gøre den cubanske befolknings vanskelige økonomiske forhold endnu værre. I stedet lægges der vægt på en konstruktiv dialog med landets myndigheder og civilsamfundsorganisationer med det sigte at få en bedre overholdelse af menneskerettighederne og opnå reel fremgang i retning af et pluralistisk demokrati. Kommissionen har den faste overbevisning at en politik baseret på et konstruktivt engagement har større muligheder for at lykkes end isolations- og handelsforbudsforanstaltninger.

Den seneste arrestation af et stort antal systemkritikere, domstolenes urimelige behandling heraf, de vilkårlige og alt for hårde domme, samt henrettelsen af tre cubanske statsborgere, som havde kapret en cubansk færge, har imidlertid foranlediget en prompte, bestemt og vedholdende reaktion fra Den Europæiske Union. Kommissionen støtter aktivt og til fulde de foranstaltninger som er blevet truffet i denne forbindelse.

Kommissionen har sammen med medlemsstaterne afgivet en kraftig fordømmelse af disse arrestationer i en erklæring som blev offentliggjort den 26. marts 2003; i tilslutning hertil rettede EU henvendelse til de cubanske myndigheder i Havana med henblik på fangernes øjeblikkelige løsladelse. EU rettede endnu en henvendelse den 18. april 2003, som opfølgning af den udtalelse som Rådet havde fremsat den 14. april 2003.

Hvor stor bekymring disse arrestationer vakte, fremgår også af den udtalelse om menneskerettighederne i verden som EU fremsatte i De Forenede Nationers menneskerettighedskommission i Geneve i april 2003.I udtalelsen opfordrer man til øjeblikkelig løsladelse af de personer som ifølge EU er fængslet på grund af deres overbevisning.

Man er for nylig nået til enighed om flere andre foranstaltninger, bl.a. en nyevaluering af menneskerettighedssituationen på Cuba som led i fællesholdningen, begrænsning af bilaterale besøg på højt niveau, aflysning af deltagelsen i Cubas fejring af 1. maj, og udsendelse af indbydelser til cubanske systemkritikere til fejring af nationaldagen.

Kommissionen besluttede ydermere den 30. april at udsætte behandlingen af Cubas ansøgning om optagelse i Cotonou-aftalen, for på denne måde at tilkendegive at den seneste udvikling ikke bidrager til at fremme samarbejdet mellem EU og Cuba. Som reaktion herpå besluttede de cubanske myndigheder den 16. maj at trække deres ansøgning tilbage.